SZIKSZÓ VÁROS ÖNKORMÁNYZAT KÉPVISELŐ-TESTÜLETE

Szám: SZ/337-29/2018.

**J e g y z ő k ö n y v**

Készült Szikszó Város Önkormányzat Képviselő-testületének 2018. november 27. napján 18.00 órakor a Szikszói Városi Könyvtár Rendezvénytermében megtartott ülésén.

Jelen vannak: Füzesséri József polgármester

Takács Lászlóné alpolgármester

Dr. Ambrus Barnabás, Gál Péter, Pohubi József, Sváb Antal Béla képviselők.

Tanácskozási joggal meghívottak közül jelen vannak:

Dr. Ruttkai Tímea szervezési, hatósági és humánigazgatási osztályvezető

Füzesséri József polgármester: köszönti a megjelenteket, a jelenléti ív alapján megállapítja, hogy az ülés határozatképes és azt megnyitja.

A jegyzőkönyv hitelesítők személyére tesz javaslatot Takács Lászlóné alpolgármester és Sváb Antal Béla képviselő személyében.

A képviselő-testület a hitelesítőkre tett javaslatot - 6 fő van jelen a szavazásnál - egyhangúlag 6 igen szavazattal elfogadta.

A jegyzőkönyvet Juhász Lilla a Szikszói Közös Önkormányzati Hivatal dolgozója vezeti.

Polgármester javasolja, hogy a testület a meghívóban – 1. sz. melléklet – szereplő, alábbi napirend szerint tartsa ülését:

NAPIREND:

1./A szikszói középiskolások és felsőoktatás nappali tagozatán képzésben résztvevők számára meghirdetett ösztöndíj pályázatok ünnepélyes átadása

2./ Diákmunka film-pályázat eredményhirdetése

3./ „Virágzó Szikszó” pályázat ünnepélyes díjátadása

**4./Közmeghallgatás**

- Egyebek

A képviselő-testület a napirendre vonatkozó javaslatot – 6 fő van jelen a szavazásnál – egyhangúlag 6 igen szavazattal elfogadta és az alábbi elfogadott napirend szerint tartja ülését:

NAPIREND:

1./A szikszói középiskolások és felsőoktatás nappali tagozatán képzésben résztvevők számára meghirdetett ösztöndíj pályázatok ünnepélyes átadása

2./ Diákmunka film-pályázat eredményhirdetése

3./ „Virágzó Szikszó” pályázat ünnepélyes díjátadása

**4./Közmeghallgatás**

- Egyebek

Fentiek alapján a képviselő-testület az alábbi napirendi pontokat tárgyalja:

NAPIREND:

1./A szikszói középiskolások és felsőoktatás nappali tagozatán képzésben résztvevők számára meghirdetett ösztöndíj pályázatok ünnepélyes átadása

2./ Diákmunka film-pályázat eredményhirdetése

3./ „Virágzó Szikszó” pályázat ünnepélyes díjátadása

**4./Közmeghallgatás**

- Egyebek

**NAPIREND:**

1./A szikszói középiskolások és felsőoktatás nappali tagozatán képzésben résztvevők számára meghirdetett ösztöndíj pályázatok ünnepélyes átadása

Füzesséri József polgármester: mielőtt átadná a díjakat, elmondja, hogy szeptembertől minden kedden este egy közös beszélgetés keretében szeretnék megtudni azt, hogy kinek mi a véleménye a városban zajló fejlesztésekről, milyen fejlesztési irányvonal lenne szimpatikus a szikszói lakosok számára, és természetesen elmondják a résztvevőknek, hogy éppen hol tartanak, és milyen elképzeléseik vannak a jövőt illetően. Szerencsére mindig történik valami a városban, amiről érdemes beszélni, amire büszkék lehetnek és reméli, hogy Szikszó neve többször tűnik fel a hírekben pozitív megvilágításban, mint negatívban. Sajnos ez is megtörténik néha, de az élet ilyen. Aki a várost ismeri vagy megfordul egy-egy rendezvényen, az láthatja, hogy az elmúlt évek a munkahelyteremtés jegyében teltek el, ehhez kapcsolódik közvetve és hosszú távban gondolkodva az oktatás helyzete, amely kulcsfontosságú egy település életében. Úgy gondolja, hogy az elmúlt időszakban sikerült megfelelő irányba terelni a helyi oktatás irányát: két iskola működik jelenleg, egy egyházi iskola, és kisebb létszámmal egy állami iskola. Az egyházi iskola szépen szárnyal, jók az eredmények és nemcsak az állami normatíva jár így nekik, hanem az egyház is hozzájárul ahhoz, hogy a gyerekek minél jobb körülmények között folytassák tanulmányaikat. Gratulál a díjazottaknak és további sok sikert kíván a tanulmányaikhoz.

Füzesséri József polgármester ünnepélyes keretek között átadja az okleveleket az ösztöndíj pályázat díjazottjai részére.

2./ Diákmunka film-pályázat eredményhirdetése

Füzesséri József polgármester ünnepélyes keretek között átadja az okleveleket és a díjakat a diákmunka film-pályázat díjazottjai részére. Az elkészült filmeket a későbbiek során lehetőség lesz majd megtekinteni.

3./ „Virágzó Szikszó” pályázat ünnepélyes díjátadása

Füzesséri József polgármester ünnepélyes keretek között átadja az okleveleket és a díjakat a „Virágzó Szikszó” elnevezésű pályázat díjazottjai részére. Mindenkit arra buzdít, hogy a jövőre meghirdetésre kerülő pályázaton minél többen vegyenek részt.

**4./Közmeghallgatás**

Füzesséri József polgármester: köszönti a város lakóit, akik a közmeghallgatáson megjelentek, ismerteti a közmeghallgatás szabályait.

Arra kéri a jelenlévőket, hogy akinek kérdése van, az tegye fel.

Szoták János: köszöni a lehetőséget. Több mint 50 éve él Szikszón és több közmeghallgatáson és fórumon részt vett már, ahol javaslatait és véleményét elmondhatta. A Liszt Ferenc utcában lakik, és ő a városban látja a fejlődést. De e mellett sok olyan jelenséget tapasztal, amit nem szívesen lát és hall. A Szent Anna utca például - ami szépen fel lett újítva - a közmunkások beleseprik a szemetet a vízelvezető árokba, ami nem helyes. A másik dolog, hogy felújították az óvoda melletti utcát, ami tényleg kifogástalan lett, viszont, ami hordalék ott maradt, azt a házak falához hordták. A cigánytelep környékét betelepítették fával, ami nagyon jó, csak az a probléma, hogy ott legeltetik a lovakat a környék lakosai, ami sajnos ezeket a fákat tönkre teszi. Amit szintén mindennap tapasztal, hogy a közmunkások a járdáról összeszedik a szemetet, az árokból azonban már nem. Köszöni szépen a lehetőséget, ennyit szeretett volna mondani.

Füzesséri József polgármester: évek óta szervezi az önkormányzat a közmunkaprogramot, ma már nehéz közmunkást találni. A program kezdetekor rengeteg jelentkező volt, a rendesebbek és szorgosabbak bizonyos idő elteltével találtak máshol munkahelyet, azonban az itt maradtak valószínűleg nem is tudnak már elhelyezkedni az elsődleges munkaerőpiacon különböző okok miatt. Egy jó csapatot azonban sikerült összehozni, akik tudnak kátyúzni és tudják a megvásárolt gépeket kezelni. Elmondja, hogy az éven vásárlásra került többek között egy automata seprőgép is, eddig nem értette miért nem használják, és miért nem lehet látni a városban, de alpolgármester úr felvilágosította arról, hogy a gép használata bonyolultabb, így a téli hónapokban fognak tudni ezzel foglalkozni, és tavasszal már az utcán is lehet majd ezzel a géppel találkozni. A közmunkásokra visszatérve elmondja, hogy sajnos csak kényszerből próbálnak itt dolgozni és nagyon nehéz együttműködni velük. Jelenleg Kiss Dénes koordinálja őket, közel 150 közmunkásról van szó. Az elmúlt évek tapasztalatai alapján próbálják a hibákat kiküszöbölni. Horváth Sándor vezetésével 15 fős közmunka kórust sikerült létrehozni, és több alkalommal léptek már fel, tehát van egy összetartó erő is közöttük. A kórus tagjai szívesebben is dolgoznak a közmunka programban. Karácsonykor Miskolcon, egy fesztiválon fognak részt venni és Szikszó Város közmunkaprogramját fogják képviselni, ez is egy egyedülálló kezdeményezés az országban, pedig a közmunkaprogram szinte minden településen működik.

A 62 év feletti lakosok a jövő évben is fognak „Szikszó-Jegyet” kapni, amely téglajegyet is tartalmazni fog. Ezekből helyi kezdeményezéseket, közösségi programok szervezőit lehet támogatni. Pár napja alakult egy úszóegyesület is a Szikszói Városi Uszodában, őt is meghívták ebből az alkalomból. Az alapító tagok a környező településekről származnak ugyan, de ide járnak úszni rendszeresen. Jóleső érzés volt, ahogyan az egyesület tagjai dicsérték az uszoda tisztaságát és hogy a vezető milyen jól karban tartatja magát az épületet is. A helyiek között is szeretnék népszerűsíteni ezt a sportolási-mozgási lehetőséget, ezért meg fogják vizsgálni annak a lehetőségét, hogy a következő évben milyen feltételekkel kerülhetne bele a „Szikszó-Jegybe” egy uszoda belépő, így minden 62 év feletti lakos elmehetne az uszodába és remélhetőleg máskor is el fognak ezután látogatni. A szauna üzem jóvoltából ki lett cserélve a régi szauna, és előre láthatóan a tavaszi leállás után gőzkamra is a vendégek rendelkezésére fog állni. A Hell cégcsoport által készített Bruce Willis-reklám is jót tett a város hírnevének, Szikszó nevét az egész országban mindenki ismeri már a teák és energiaitalok által. Az ő korában a férfiak ugyan kevés teát isznak, de jövő évtől már sör gyártása is el fog kezdődni a Sixo tea mellett.

Az autópálya építésének köszönhetően több ipari vállalkozás tud majd ide települni, hiszen az idősebbek számára is fontos lenne, hogy a fiatalok a közelben maradjanak és helyben alapítsanak családot. Hisz abban, hogy amennyiben a lehetőség adott a fiataloknak arra, hogy helyben maradjanak, akkor itt fogják tervezni az életüket.

Egy nagyon fontos beruházásról szeretne még beszélni: mintegy 630 millió forintból építik majd meg a Hell piros épületével szemben a 2500 nm2 –es csarnokot, melynek látványtervét a kivetítőn lehet látni. Egy 3 szintes irodaház is lesz benne, melyben üveglifttel lehet közlekedni, innen az egész környéket be lehet majd látni. Néhány évvel ezelőtt ez elképzelhetetlennek tűnt mindenki számára.

Bajusz Józsefné: szeretné megkérdezni, hogy mi lesz ebben az épületben?

Füzesséri József polgármester: beruházók, vállalkozók részére tudnak majd irodákat és csarnokot bérbe adni. Eddig is lett volna rá igény, de nem tudták ezeket teljesíteni. Több munkahely teremtésére is ad ez lehetőséget, egy ilyen nagyságú csarnok általában 40-50 ember részére tud munkát biztosítani. Az épületek után fizetendő adót a város vezetése igyekszik alacsonyan tartani, hogy minél több beruházás jöjjön létre és minél több munkahely létesüljön, ami az itt élők érdeke. A másik dolog, ami szintén helyi sajátosság, hogy az önkormányzat az iparűzési adó 40%-át visszatéríti a beruházónak, amennyiben azt fejlesztésre fordítja. Így ösztönzi a vállalkozásokat és a beruházókat arra, hogy fejlesszenek, ezáltal további munkahelyeket teremtsenek. Már 13 évvel ezelőtt felmerült bennük az is, hogy egy jó minőségű termál kutat fúrjanak, sajnos eddig ez nem jött létre, pedig a település életét jelentősen megváltoztatná. Elmondja, hogy ugyan fúrási engedély még nem áll rendelkezésükre, de a kút fúrására beadott pályázatot már megnyerték és minél hamarabb meg szeretnék kezdeni a munkálatokat. Jövő év áprilisában már vízminták is a rendelkezésre fognak állni és ki fog derülni, mire lehet majd hasznosítani. Elmondja, hogy néhány hete kínai vendégek érkeztek a városba, mert wellness szállodát szeretnének itt építeni, amihez remélhetőleg jó minőségű termálvizet fognak találni.

Egyéb kérdés, észrevétel nem volt, polgármester megköszöni a jelenlévők részvételét és az ülést bezárja.

Jegyzőkönyv lezárva 19 óra 00 perckor.

Kmf.

Füzesséri József Dr. Ruttkai Tímea

polgármester szervezési, hatósági és humánig.oszt.vez. Polgáriné Dsupin Dóra

jegyző távollétében

Takács Lászlóné Sváb Antal Béla

hitelesítő hitelesítő